DAMON ZAHARIADES

A FLOW
MEGTALÁLÁSÁNAK
MŰVÉSZETE

GYAKORLATI ÚTMUTATÓ A TELJES
ODAADÁSSAL VÉGZETT CSELEKVÉSHEZ

ÉDESVÍZ KIADÓ
BUDAPEST

A fordítás az alábbi kiadás alapján készült:

Damon Zahariades / The Art of Finding Flow: How to Get in the Zone, Maintain Razor Sharp Focus, and Improve Your Productivity

Damon Zahariades DBA Art of Productivity and DZ Publications, USA, 2023

Translated and published by Édesviz Kiadó with permission from the Art of Productivity and DZ Publications. This translated work is based on The Art of Finding Flow: How to Get in the Zone, Maintain Razor Sharp Focus, and Improve Your Productivity by Damon Zahariades. © 2023 by Damon Zahariades. All Rights Reserved. The Art of Productivity and DZ Publications are not affiliated with Édesviz Kiadó or responsible for the quality of this translated work. Translation arrangement managed RussoRights LLC on behalf of Art of Productivity and DZ Publications.

Fordító

Kovács Elvira

Szerkesztő

Kósa Éva

Olvasószerkesztő

Ligeti Szilvia

Copyright © Damon Zahariades, 2023

Hungarian translation © Kovács Elvira, 2023

Hungarian edition © Édesvíz Kft., 2023

Cover design © Édesvíz Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Janković Milán

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-535-5

MOBI ISBN 978-963-507-536-2

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalom

Nevezetes idézetek a flow megtalálásáról

Bevezetés

Mit tudhatsz meg A flow megtalálásának művészetéből?

I. RÉSZ – MI A FLOW?

A flow lényege

A flow hét, életre szóló előnye

A flow gyakorlati haszna életünk minden területén

II. RÉSZ – FELKÉSZÜLÉS A FLOW ELÉRÉSÉRE

Az alapok megteremtése

Hogyan akadályozza a félelem a flow-t?

A flow-t kiváltó tényezők

A flow legádázabb ellenségei

III. RÉSZ – 10 LÉPÉS A FLOW-ÁLLAPOT ELÉRÉSÉHEZ

1. lépés: Alakíts ki flow előtti szokásokat!

2. lépés: Határozd meg az energia-csúcsidődet!

3. lépés: Biztosíts zavartalan környezetet!

4. lépés: Tűzz ki világos célt!

5. lépés: Fedezd fel a belső motivációdat!

6. lépés: Éljen a monotasking!

7. lépés: Válassz kihívással járó (de teljesíthető) feladatot!

8. lépés: Légy kipihent, nyugodt és éber!

9. lépés: Használd a Flowtime technikát!

10. lépés: Hozz létre visszacsatolást!

IV. RÉSZ – MÉG TÖBB TUDNIVALÓ A FLOW-RÓL

A flow-állapot elérésének 7 jele

Mikroflow kontra makroflow

Hogyan hosszabbítható meg a flow-állapot?

A flow árnyoldala

V. RÉSZ – BÓNUSZFEJEZET: 10 TEVÉKENYSÉG A FLOW-BA KERÜLÉS MEGKÖNNYÍTÉSÉRE

1. tevékenység: Tüzetesen olvass el hosszú, ismeretterjesztő cikkeket!

2. tevékenység: Találj újszerű megoldást egy felmerülő problémára!

3. tevékenység: Gyakorold a mélylégzést a fókusz élesítéséhez!

4. tevékenység: Meditálj 10 percig!

5. tevékenység: Gyakorold az aktív hallgatást!

6. tevékenység: Gyakorold a mindfulnesst!

7. tevékenység: Végezd kedvenc mozgásformádat hiperfókusszal!

8. tevékenység: Tarts egyórás digitális méregtelenítést!

9. tevékenység: Tarts önvizsgálatot a flow-blokkolók azonosításához!

10. tevékenység: Foglald össze, amit olvastál!

Zárszó A flow megtalálásának művészetéhez

Tetszett A flow megtalálásának művészete?

A szerzőről

AZ AJÁNDÉKOD

Hálám jeléül, hogy megvásároltad ezt a könyvet, szeretnélek megajándékozni a 40 oldalas PDF-akciótervemmel, amelynek címe Catapult Your Productivity! The Top 10 Habits You Must Develop To Get More Things Done (Sokszorozd meg a termelékenységedet – 10 kiépítendő alapszokás a nagyobb teljesítményhez).

Elég rövid, hogy gyorsan elolvashasd, de elég tartalmas, hogy gyakorlatias tanácsokat adjon, amelyek valódi változást hozhatnak az életedben.

Hogy azonnal hozzáférhess a fenti kiadványhoz, kattints az alábbi linkre, és iratkozz fel a levelezőlistámra!

http://artofproductivity.com/free-gift/

A következő oldalakon megtudhatod, hogyan idézhetsz elő flow-állapotot, amikor csak akarsz. A teljes folyamatot lépésről lépésre együtt fedezzük fel. Mire a bónuszfejezethez érsz, már minden eszközöd meglesz hozzá, hogy tetszés szerint kiváltsd a flow-t. Amikor flow-ban vagy, a legkreatívabb és legtermékenyebb formádat hozod, és csúcsteljesítményt érsz el.

Ha készen állsz, vágjunk bele!

Nevezetes idézetek a flow megtalálásáról

„A legboldogabb emberek sok időt töltenek flow-ban – abban az állapotban, amikor annyira belefeledkeznek egy tevékenységbe, hogy úgy tűnik, semmi más nem számít; maga az élmény annyira élvezetes, hogy nagy áldozatok árán is hajlandók végezni, pusztán a tevékenység kedvéért.”

Csíkszentmihályi Mihály

„Van valamiféle önkívület, amely az élet csúcsát jelzi, s amelynél magasabbra nem emelkedhetik az élet. S mivel a létezés paradox dolog, ez az önkívület akkor tör reánk, amikor életünk a leghevesebben lángol, és ugyanakkor tökéletesen elfeledteti velünk, hogy élünk.”

Jack London: A vadon szava (1903)

„Ebben rejlik az élet valódi titka – teljesen elmerülni abban, amit itt és most csinálunk. És ahelyett, hogy azt munkának neveznénk, felismerni: valójában játék.”

Alan Watts

BEVEZETÉS

Ismered az érzést. Egész biztosan többször átélted már. Amikor megtörténik, szinte varázslatos érzés, sőt szürreális. Ha pedig nincs meg, olyan, mintha valami létfontosságú hiányozna.

Természetesen a flow-élményről beszélek. Minden más elhalványul, amikor elmerülünk abban, amit csinálunk. Figyelmünk teljes egészében az adott feladatra irányul. Hiperfókuszáltak leszünk.

A legtöbben azt hiszik, a flow-állapot szerencse kérdése. Akkor következik be, ha a múzsájuk betoppan. Azt feltételezik, ez olyan valami, ami felett nincs hatalmuk.

Ez azonban nem igaz. Számos tényezőt irányíthatunk, amelyek lehetővé teszik, hogy gyakorlatilag tetszés szerint elérjük a flow-állapotot. De erre majd később térünk rá.

Gyerekkoromban ismerkedtem meg a flow-val. Akkoriban versenyszerűen úsztam. Máig tisztázatlan okokból az edzőim hosszútávúszónak neveztek ki, és olyan versenyszámokban indítottak, mint az 1500 méteres gyorsúszás. A felkészülés órákig tartó edzésekkel járt.

Rövid versenyszámokban (pl. 50 méteres gyorsúszásban) ritkán alakul ki flow. Nincs rá idő. Pislogunk egyet, és a verseny már véget is ér. A hosszú versenyszámokban ugyanakkor valami furcsa dolog történik. A pillanatnyi aggodalmak (tartja-e a versenytársam a tempót, tökéletesen kell vennem a fordulót stb.) elhalványulnak. Helyüket egyfajta békesség veszi át. Csúcsformába kerülünk, ahol a teljesítményünk minden része a legegyszerűbb elemeire bomlik.

Karcsapás. Rúgás. Lélegzetvétel.

Bár kimerültek vagyunk, izmaink és tüdőnk megkönnyebbülésért kiált, ezek a mozdulatok egyszerűnek tűnnek. Teljesen urai vagyunk a helyzetnek, ami elégedettséggel tölt el. Sőt, még élvezzük is.

Azóta újra és újra átéltem a flow-állapotot. Többször megtapasztaltam gitározás, gyakorlás és az együttes tagjaival való „dzsemmelés” közben (egy garázsbandában játszottam). Átéltem az amerikai nagyvállalati szektorban, amikor táblázatokat tanulmányoztam. Manapság pedig gyakran kerülök csúcsformába írás közben.

A helyzet a következő: rájöttem, hogy nem bízhatom a szerencsére a dolgot. Megtanultam, hogy ne várjak a múzsámra. Ehelyett kitaláltam, hogyan érhetem el tetszés szerint a flow-állapotot.

Ezzel elérkeztünk e könyv céljához. A következő oldalakon megmutatom, hogyan juthatsz flow-állapotba. Ahelyett, hogy a sorsra vagy a múzsádra hagyatkoznál, megtudhatod, miként lendülhetsz csúcsformába, amikor csak szeretnél. Mihelyt képes leszel erre, olyan előnyöket élvezhetsz, amelyek most talán valószínűtlennek tűnnek.

De erre is kitérünk később.

Nézzük, mit találsz A flow megtalálásának művészete című könyvben!

MIT TUDHATSZ MEG A FLOW MEGTALÁLÁSÁNAK MŰVÉSZETÉBŐL?

A könyvnek egyetlen fő célja van: hogy megtanítson arra, miként érheted el a flow-állapotot, amikor csak akarod. E cél kétféleképpen közelíthető meg. Az egyik út, ha belemerülünk a flow pszichológiájába. Ez magában foglalja az agyműködés tanulmányozását és egy elméleti keret kidolgozását, amely alátámasztja a javasolt módszertanokat.

A másik szemlélet elsősorban a flow gyakorlati aspektusaira összpontosít. Ez kiterjed annak vizsgálatára, hogyan működik a való világban, és milyen lépések szükségesek az eléréséhez.

Határozottan ez utóbbi megközelítést támogatom. Ha az előbbi módszert részesíted előnyben, Csíkszentmihályi Mihály pszichológus (a flow-elmélet „atyja”) több rendkívül mélyreható könyvet írt a témában.

Látni fogod, hogy A flow megtalálásának művészete nem hosszú, ami szándékos elképzelés volt. Minden fejezet úgy épül fel, hogy azonnal megvalósítható legyen, vagy előmozdítsa az ilyen részeket. Nincs felesleges mellébeszélés. Az efféle önfejlesztő könyvekben lelem örömömet, és remélem, te is.

Íme egy kis áttekintés arról, mit találsz a következő oldalakon.

I. rész

A flow elérésének és használatának néhány alapvető elemét fogjuk tárgyalni. Ahhoz, hogy teljes mértékben értékelni tudjuk, hogyan változtathatja meg életünket a flow, először meg kell értenünk, mit is takar ez a fogalom.

A Mi a flow? című I. részben a legegyszerűbb összetevőire bontjuk ezt a pozitív pszichológiai állapotot. Megszabadulunk a semmitmondó halandzsától, amely erről általában kering, és megvizsgáljuk a lényegét. Feltárjuk a flow-állapotban való működés előnyeit, és hogy miként használhatjuk életünk különböző területein.

II. rész

Ekkor kezdődik a képzés gyakorlati része. Amint egy szerelőnek is meg kell értenie, hogyan működtetik a járművet az egyes alkatrészei, nekünk is meg kell értenünk, a flow számos aspektusa hogyan teszi ugyanezt.

A Felkészülés a flow elérésére című II. részben a félelem hatásairól fogunk beszélni, és arról, miként akadályozhatja meg, hogy formába lendüljünk. Felfedezzük a körülményeket, amelyek kiváltják a flow-t, és hogy miként kezelhetjük őket. Kitérünk azokra a dolgokra is, amelyek gátolják a flow-állapot elérését, így felkészülten védekezhetsz majd ellenük, mielőtt még problémát okoznának.

III. rész

Ez a könyv „hogyan csináljuk” része. Nekigyürkőzünk, és kidolgozunk egy rendszert a csúcsformába kerüléshez.

A 10 lépés a flow-állapot eléréséhez című III. részben megismersz egy megbízható módszert a flow-állapot kiváltására és teljes kihasználására. Minden lépést tömör magyarázat és egy egyszerű gyakorlat kísér. Lehet, hogy ihletet érzel majd némi jegyzetelésre, és felfrissítés céljából visszatérsz ehhez a részhez.

IV. rész

Minél többet tudunk a flow-állapotról, annál hatékonyabban tudjuk használni. Mint egy szakács, aki maradéktalanul megbecsüli a rendelkezésére álló hozzávalókat, mi is növelni fogjuk a flow-élményünkkel kapcsolatos tudatosságunkat.

A Még több tudnivaló a flow-ról című IV. részben arról fogunk beszélni, miből tudhatjuk, hogy csúcsformában vagyunk, és miként maradhatunk tetszés szerint ebben az állapotban. Végül megvizsgáljuk a flow árnyoldalait, hogy teljes mértékben felkészülhess a kellemetlen (és gyakran figyelmen kívül hagyott) problémák megelőzésére.

Bónuszfejezet

A flow akaratlagos elérésére való felkészülésünk hasonló ahhoz, ahogy bármilyen feladat sikeres elvégzésére készülünk. Konkrét tevékenységek gyakorlásával csiszolhatjuk a gondolkodásmódunkat, és olyan szokásokat alakíthatunk ki, amelyek hasznunkra válnak. Amiképp egy sportoló edz, hogy fejlessze az állóképességét és növelje az erejét, mi is kiképezhetjük magunkat, hogy flow-állapotba kerüljünk. Ez a tréning megkönnyíti a folyamatot.

A flow megtalálásának művészete című könyv utolsó része 10 egyszerű tevékenységen vezet végig, amelyeket bármikor végezhetsz, amikor neked megfelel. A III. részhez hasonlóan lehet, hogy többször is visszatérsz majd ehhez a részhez.

Az előttünk álló út

A következő oldalakon sok mindenről lesz szó. De ígérem, gyorsan fogunk haladni, hogy minél hamarabb alkalmazhasd az olvasottakat. Ne feledd, a kötetnek az a célja, hogy megtanítson: miként kerülhetsz csúcsformába, amikor csak akarod. Ennek érdekében a céltudatos cselekvést helyezi előtérbe.

Egy utolsó megjegyzés, mielőtt elkezdenénk: határozottan arra biztatlak, hogy végezd el a könyvben található gyakorlatokat. Egyszerűek, könnyűek, és kevés időt vesznek igénybe (mindegyiknél fel van tüntetve a becsült idő, hogy beütemezhesd őket).

Ezek a gyakorlatok mindig segítségemre vannak, bízom benne, hogy neked is hasznodra válnak.

Hajrá!

I. RÉSZ

MI A FLOW?

A flow elérését általában tévesen a produktivitás növelésének stratégiájaként értelmezik. Márpedig ez a tévhit megakadályozza, hogy teljes mértékben élvezzük a flow előnyeit. Bár a flow-állapotban végzett munka produktívabbá tehet, a termelékenység fellendülése csupán mellékhatás. Elsősorban nem ezért idézzük elő a flow-t.

A flow-állapotban való tevékenykedés fő oka, hogy ezáltal elkötelezettebbnek érezzük magunkat az iránt, amit csinálunk. Amikor maradéktalanul bevonódunk, teljesebbnek, elégedettebbnek és boldogabbnak érezzük magunkat.

Ezek a pozitív érzések olyan módon gazdagítják a mindennapjainkat, amit sokan figyelmen kívül hagynak. Az életünk több értelmet nyer. Döntéseinket és cselekedeteinket jobban áthatja a céltudatosság és a következetesség. Erősebbnek érezzük a felelősségünket, a hatalmunkat és személyes cselekvőképességünket.

Végső soron ezek az érzések arra ösztönözhetnek, hogy figyelemre méltó dolgokat érjünk el az életünkben, és ami ennél is fontosabb: hogy ezt nagyobb örömmel és elégedettséggel tegyük.

A flow lényege

A legegyszerűbben kifejezve a flow a teljes mentális elmélyülés állapota. Figyelmi erőforrásaink teljes tárháza az aktuális tevékenységünkre összpontosul. Bármit is csinálunk, azt teljes odaadással és csúcsteljesítménnyel tesszük.

A sportolók a flow-t olyan állapotként írják le, amelyben nyugodtnak és energikusnak érzik magukat, még ha testük nagy stressznek van is kitéve. A diákok elmondása szerint hipertudatossá válnak a tanulnivalóval szemben, miközben nem vesznek tudomást a környezetükről. A művészek pedig transzszerű állapotként jellemzik a flow-t, amelyben könnyedén és szabadon alkothatnak.

Ez azonban nem azt jelenti, hogy könnyű flow-állapotban lenni. Gyakran akkor tapasztaljuk a legjobb eredményeket, amikor rátermettségünk és kényelmetlenségekkel szembeni tűrőképességünk határait feszegetjük.

A flow kihívást igényel

Ha flow-állapotban dolgozunk, a pozitív érzés a kihívást jelentő feladat leküzdéséből fakad. Ha a feladat könnyű, a teljesítése nem kelt elégedettségérzést azon túl, hogy kihúzzuk a teendőink listájáról. Ha kirázzuk a kisujjunkból, nem valószínű, hogy leköt minket.

Azok, akik rendszeresen elérik a flow-t, arról számolnak be, hogy akkor vonódnak be leginkább, amikor valami számukra nehéz feladattal foglalkoznak. A csúcsformában lévő sportolók például állóképességük határáig terhelik a testüket. A diákok összetett fogalmak elsajátításával birkóznak. A művészek belső kritikusaikkal harcolnak, hogy elhallgattassák őket.

Ilyen, kihívást jelentő körülmények közepette válik elérhetővé a flow-állapot. A tevékenységet övező nehézségek olyannyira fokozzák az elmélyülést és élesítik a koncentrációt, hogy minden más háttérbe szorul. Ennek a pozitív hozadéka, hogy mihelyt előidézzük a flow-t, valószínűleg nagyobb elkötelezettséget érzünk.

A flow ideális pontja

Nem elég, ha kihívással kerülünk szembe. Rendelkeznünk kell a szükséges készségekkel is, hogy fel tudjunk nőni hozzá. Sőt, a készségeinknek egyensúlyban kell lenniük a kihívással.

Amennyiben nincsenek meg a képességeink, hogy megbirkózzunk a kihívással, minden bizonnyal stresszesnek és csalódottnak érezzük majd magunkat. Másrészt viszont, ha úgy gondoljuk, hogy készségeink nagymértékben felülmúlják a kihívást, valószínűleg unatkozni fogunk. Egyik érzés sem segíti elő, hogy flow-állapotban működjünk.

Ha megfelelő egyensúly van a képességeink és a minket érdeklő feladat között, egyszerre tapasztaljuk meg az irányítás és az ösztönzés érzését. Ahelyett, hogy szoronganánk vagy közönyössé válnánk, készen állunk a kihívásra. Izgatottak, sőt lelkesek leszünk, hogy nekilássunk, és megoldjuk a feladatot.

Flow kontra hiperfókusz

Mielőtt továbblépnénk, meg kell különböztetnünk a flowállapotot a hiperfókusztól. A kettőt gyakran összemossák, pedig érdemes felismerni az eltéréseket.

A flow-ról már esett szó. Megvitattuk, mi az, és milyen érzés ebben a tudatállapotban működni. Ez egy kívánatos állapot, amelyet előidézhetünk és hasznunkra fordíthatunk.

A hiperfókusz más. Jellemzően abból ered, hogy az érintett képtelen irányítani a figyelmét. Aki hiperfókuszál valamire, az teljesen elmerül abban a feladatban, bármi legyen is az. Például egy gyereket annyira elvarázsolhat egy videójáték, hogy nem hallja, ha hívják. Egy felnőttet pedig annyira lefoglalhat a házfelújítási projekt, hogy elfelejti az ebédet és lekési a találkozókat. Ez hasonlónak tűnhet a flow-hoz, de az impulzivitással és az érzelmi kontroll hiányával függ össze.

A hiperfókuszt gyakran társítják a figyelemhiányos vagy hiperaktivitási zavarhoz (ADHD-hez). Bár egyes jellemzőiben látszólag megegyezhet a flow-val, a mögöttük rejlő kiváltó okok különböznek. A legfontosabb, hogy a hiperfókusznak káros hatásai lehetnek, amelyek súlyos következményekkel járnak, ha nem kezelik őket.

A könyv a flow-ra összpontosít, annak elérésére és hogy miként hozhatjuk ki belőle a lehető legtöbbet. Ennek érdekében a hiperfókusz témáját ennyiben hagyjuk.

A flow hét, életre szóló előnye

Mint említettük, gyakran tekintünk a flow-ra a produktívabb munkavégzés eszközeként. Többet teljesíthetünk, ha annyira a tevékenységünkre koncentrálunk, hogy az teljesen lefoglal, és elmerülünk benne.

Ez bizonyos mértékig igaz is. Ugyanakkor számtalan más előnyt is kiaknázhatunk, ha flow-állapotban vagyunk. Ha csak a megnövekedett teljesítményre összpontosítunk, figyelmen kívül hagyhatjuk a további pozitívumokat.

Íme hét ok, amiért érdemes megtanulnunk, miként válthatjuk ki ezt a pozitív tudatállapotot, hogy teljes mértékben értékelhessük, amit nyerhetünk vele.

1. előny: Nagyobb kreativitás

A kreativitás két leggyakoribb akadálya a félelem és az öntudatosság. Akár tájképet akarunk festeni, akár regényt írni, vagy egy munkahelyi problémára keresünk szokatlan megoldást, aggódunk az eredmény miatt. Vajon jó lesz? Megfelel majd mások elvárásainak? Megfelel a mi elvárásainknak? Tudnánk jobban csinálni?

Amikor formába lendülünk, nem félünk, és nem vagyunk olyan öntudatosak. Kevésbé aggódunk az eredményeink miatt, mert a kreatív élményre koncentrálunk.

2. előny: Immunitás a zavaró tényezőkkel szemben

Ha olyan feladaton dolgozunk, amely iránt nem érdeklődünk, és nem köti le a figyelmünket, fogékonyak leszünk a belső és külső zavaró tényezőkre. A belső zavaró tényezők közé tartozik minden, ami a fejünkben zajlik, például kételkedünk önmagunkban, vagy elkalandoznak a gondolataink. A külső zavaró tényezők közvetlen környezetünkben találhatók, például a közösségi média, a telefonunk vagy a munkatársaink beszélgetései.

Amikor flow-állapotban működünk, ezek a zavaró tényezők elhalványulnak. Továbbra is jelen vannak, de nem vesszük észre őket. Már nem tudatosulnak, így nem is vagyunk kitéve nekik.

3. előny: Gyorsabb tanulás

A legtöbben arra törekszünk, hogy gyorsabban tanuljunk. Ha gyorsan elsajátítunk dolgokat, jobban alkalmazkodunk a körülményeinkhez, piacképesebbek leszünk a potenciális munkaadók számára, érdekesebbek a barátainknak, és elégedettebbek az újonnan szerzett tudásunkkal és készségeinkkel. A probléma az, hogy az új ismeretek gyors megszerzése sokaknak nehézséget okoz, teljes elsajátításuk pedig néha lehetetlennek tűnik.

A flow-állapot felgyorsítja a tanulást. Amikor flow-ban vagyunk, nem akadályoznak a zavaró tényezők, a frusztráció, a szorongás és az önbizalomhiány, hanem izgatottan vetjük bele magunkat a szóban forgó témába. Teljes figyelmünket annak szenteljük, miközben minden más háttérbe szorul.

Ráadásul azáltal, hogy új ismeretekre vagy készségekre teszünk szert, pozitív visszacsatolást tapasztalunk. Minél jobban értjük a témát, annál elégedettebbek, magabiztosabbak és boldogabbak leszünk. Ezek az érzések pedig arra motiválnak, hogy folytassuk, amíg profivá nem válunk az adott területen.

4. előny: Fokozott boldogságérzet

A boldogságnak sokféle definíciója van. Alapvetően olyan érzelmi állapotot értünk alatta, amelyet öröm és megelégedés jellemez. Amikor boldogok vagyunk, teljesnek és elégedettnek érezzük magunkat.

Nem stabil állapotról van szó. Boldogságunk a körülmények, az elvárásaink és az érzelmi válaszaink függvényében ingadozik. Mindenesetre boldogabbak leszünk, ha szükségleteink kielégítődnek, és olyan dolgokkal foglalkozunk, amelyek iránt érdeklődünk.

A flow-állapotban végzett ténykedés fokozza ezt az érzést. Szorongás nélkül tudunk megbirkózni az előttünk álló kihívással, munka közben pedig teljesnek és elégedettnek érezzük magunkat. Élvezzük, amit csinálunk, mert összhangban van érdeklődési körünkkel. De ami ennél is fontosabb: nem érezzük magunkat nyomás alatt, és nem tudatosan cselekszünk. Ilyenkor belső kritikusunk, valamint más belső és külső zavaró tényezők elnémulnak.

5. előny: Pozitív stressz

Az érzelmi stressz általában a körülményeinkre adott negatív reakcióként jön létre. A velünk szemben támasztott követelmények nyomasztanak, nyugtalanítanak, sőt, félelmet keltenek bennünk. Mindenki átél olyan időszakokat, amikor stresszesnek érzi magát.

A negatív következményei miatt a legtöbben igyekeznek minimalizálni a stresszt. Az azonban nem mindig rossz, és nem feltétlenül ártalmas. Bizonyos körülmények között a stressz kifejezetten előnyös lehet.

A flow elérésekor gyakran tapasztalható az eustressznek nevezett jelenség: a stressz olyan formája, amely energiával tölt fel minket. Stresszorokkal szembesülve ilyenkor biztosak vagyunk benne, hogy le tudjuk győzni őket. A teljesítménykényszer ugyan jelen van, de ahelyett, hogy szoronganánk, magabiztosnak érezzük magunkat képességeinket illetően.

6. előny: Érzelmi kontroll

Mindannyian elveszítjük időnként az uralmat érzelmeink felett. Dühbe gurulunk, ha reggel munkába menet egy autó elénk vág. Felidegesít, ha a munkatársunk nem teszi a dolgát. Elkeseredünk, ha az élet egyik pofont osztja a másik után.

Nem szégyen beismerni, hogy érzelmeink olykor elszabadulnak. De megtanulhatjuk szabályozni őket, és a flow-állapot segíthet ebben.

Ha hozzuk a formánkat, jól tudunk koncentrálni, magabiztosak és elkötelezettek vagyunk. Ahelyett, hogy a körülményeink tehetetlen áldozatának éreznénk magunkat, bízunk abbéli képességünkben, hogy racionálisan és céltudatosan reagálunk, megbirkózunk az emócióinkkal, és felülkerekedünk rajtuk.

7. előny: Fokozott produktivitás

Fentebb megjegyeztem, hogy a flow-ban való működés sokkal többet nyújt számunkra, mint a teljesítmény növekedése, és javasoltam, hogy ne csak erre fókuszáljunk, de butaság lenne ezt figyelmen kívül hagyni. Tény, hogy a kutatások szerint sokkal produktívabbak vagyunk, ha ebben az állapotban dolgozunk.{1}

Az okok egyértelműek. Amikor pozitív érzelmeket élünk át a cselekedeteinkkel összefüggésben, jobban teljesítünk. Boldogabbak, magabiztosabbak, kreatívabbak és céltudatosabbak leszünk. Ez pedig lehetővé teszi, hogy hatékonyabban és végső soron produktívabban dolgozzunk.

Nem arra a fajta termelékenységre gondolok, amely arra sarkall, hogy rekordidő alatt húzzunk ki tucatnyi tételt a teendőink listájáról. Hanem arról a produktivitásról, amikor valami számunkra fontosat valósítunk meg. Olyasmit érünk el, ami összhangban van a céljainkkal.

Hajlandó vagy csúcsformába lendülni?

Sok minden forog kockán. Egész életre szóló, forradalmi babérokat arathatsz, ha megtanulsz következetesen flow-állapotban működni. Szeretnéd ezt elsajátítani?

Talán úgy véled, a flow-ban való munkavégzés csak a sportolókra, a művészekre és bizonyos foglalkozásokra vonatkozik. Ez azonban tévhit. A valóság az, hogy életed minden területén hasznodra válhat, ha formába hozod magad.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen

{1} Increasing the ‘meaning quotient’ of work (A munka „értelmi hányadosának” növelése), 2013. január 1., McKinsey & Company, https://www.mckinsey.com/capabilities/people-and-organizational-performance/our-insights/increasing-the-meaning-quotient-of-work